Diari Oficial de la Generalitat Valenciana


Sumari del DOGV 9304, del 23-03-2022 (2022/2281)

RESOLUCIÓ de 9 de març de 2022, de la consellera de Justícia, Interior i Administració Pública, de concessió i gestió de les subvencions destinades al Consell Valencià de Col·legis de Procuradors de la Comunitat Valenciana per a indemnitzar les actuacions corresponents a l'assistència jurídica gratuïta, accés a la justícia, representació per persones professionals de la procura de torn d'ofici, funcionament dels col·legis professionals de la procura i inversions, i les indemnitzacions per les actuacions realitzades per professionals de la procura derivades de la representació inicial i prèvia de les víctimes de violència de gènere, recollides en la Llei 8/2021, de 30 de desembre, de pressupostos de la Generalitat per a l'exercici 2022.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9304

Data del DOGV
:   23-03-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/2281


Data del document
:   09-03-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ de 9 de març de 2022, de la consellera de Justícia, Interior i Administració Pública, de concessió i gestió de les subvencions destinades al Consell Valencià de Col·legis de Procuradors de la Comunitat Valenciana per a indemnitzar les actuacions corresponents a l'assistència jurídica gratuïta, accés a la justícia, representació per persones professionals de la procura de torn d'ofici, funcionament dels col·legis professionals de la procura i inversions, i les indemnitzacions per les actuacions realitzades per professionals de la procura derivades de la representació inicial i prèvia de les víctimes de violència de gènere, recollides en la Llei 8/2021, de 30 de desembre, de pressupostos de la Generalitat per a l'exercici 2022. [2022/2281]  
La Constitució Espanyola preveu en el títol I, «Dels drets i llibertats fonamentals», article 24, el dret fonamental de totes les persones a obtindre una tutela efectiva dels jutges i tribunals, en l'exercici dels seus drets i interessos legítims, sense que, en cap cas, puga produir-se indefensió. Així mateix, reconeix el dret de tots al jutge ordinari predeterminat per la llei, a la defensa i a l'assistència de lletrat. I, en l'article 119, estableix que la justícia serà gratuïta quan així ho dispose la llei i, en tot cas, respecte dels qui acrediten insuficiència de recursos per a litigar.  
  
La Llei 1/1996, de 10 de gener, d'assistència jurídica gratuïta (Llei 1/1996), té per objecte determinar el contingut i l'abast del dret a l'assistència jurídica gratuïta, al qual es refereix l'article 119 de la Constitució, i regular el procediment per al seu reconeixement i efectivitat.  
  
En aquest sentit, l'article 37 de la Llei 1/1996 disposa: «Les administracions públiques competents, assegurant el dret a l'assistència jurídica gratuïta, al qual es refereix l'article 119 de la Constitució, subvencionaran amb càrrec a les seues dotacions pressupostàries la implantació, l'atenció i el funcionament dels serveis d'assistència jurídica gratuïta pels col·legis d'advocats i procuradors».  
El Reglament d'assistència jurídica gratuïta, aprovat pel Decret 175/2021, de 29 d'octubre, del Consell, desenvolupa el procediment per al reconeixement del dret d'assistència jurídica gratuïta, l'organització dels serveis d'assistència jurídica gratuïta que comprenen l'assistència lletrada i la defensa i representació gratuïta establits en la Llei 1/1996, de 10 de gener, d'assistència jurídica gratuïta, i el procediment per a atorgar la subvenció compensatòria derivada de la prestació d'aquests serveis d'assistència jurídica gratuïta. Igualment regula i desenvolupa l'assistència jurídica específica per a persones en les quals concorren factors d'especial vulnerabilitat, de conformitat amb el que es disposa en la Llei 4/2015, de 27 d'abril, de l'Estatut de la víctima del delicte, i la Llei orgànica 8/2021, de 4 de juny, de protecció integral a la infància i l'adolescència davant de la violència.  
  
En aquest sentit, l'article 46 estableix: «La conselleria que tinga atribuïdes les competències en matèria de justícia gratuïta subvencionarà, amb càrrecs a les seues dotacions pressupostàries, la implantació i la prestació dels serveis d'assistència jurídica gratuïta» que s'enumeren en l'article esmentat, que realitzen les persones col·legiades en els diferents col·legis de l'advocacia i la procura i els respectius col·legis i consells autonòmics.  
Respecte dels col·legis professionals, el Decret 175/2021 assenyala que vetlaran i garantiran l'eficàcia i l'exercici correcte del dret de defensa contribuint a la garantia del dret constitucional de defensa i accés a la justícia mitjançant l'organització i la prestació de la defensa d'ofici i la gestió dels serveis d'assistència jurídica gratuïta i orientació jurídica.  
  
La Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, en el títol II, plasma les mesures de la Generalitat per a fer front a la violència sobre la dona, i desplega en el capítol VI les relatives a l'àmbit jurídic, destinades a garantir la protecció i la seguretat en la tramitació de procediments judicials, el dret a la informació, a l'assessorament i a l'assistència jurídica gratuïta, fent previsió expressa a la subscripció de convenis amb els col·legis de procuradors i procuradores a fi d'establir torns d'ofici especialitzats (article 48).  
Els col·legis de la procura tenen, entre els seus fins, representar i defensar els interessos d'aquesta corporació de dret públic, fomentar la participació dels procuradors i procuradores en el sistema legal mitjançant la seua intervenció en els processos de reformes legals, el patrocini de projectes d'investigació i la regulació de la normativa professional, especialment deontològic, la qual cosa fa d'aquestes organitzacions el vehicle adequat per a dur a terme l'organització i el desenvolupament del sistema d'assistència jurídica gratuïta establit en la normativa estatal i autonòmica, així com ser el referent respecte de la ciutadania per a la prestació dels serveis d'informació sobre aquest tema.  
El Consell Valencià de Col·legis de Procuradors de la Comunitat Valenciana és l'òrgan representatiu, coordinador i executiu superior dels col·legis de procuradors i procuradores de la Comunitat Valenciana i entre els seus fins fonamentals hi ha l'ordenació de l'exercici professional de la procuradoria, vetlar pel prestigi de la professió, exigir als col·legis de procuradors i procuradores i als seus col·legiats i col·legiades el compliment dels deures professionals i deontològics i treballar per a aconseguir una justícia més àgil, moderna i eficaç.  
En el marc de l'organització de l'Administració de la Generalitat, l'article 6 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, assigna a la Conselleria de Justícia, Interior i Administració Pública les competències en matèria de justícia i reformes democràtiques.  
El Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, en l'article 10, atribueix a la Direcció General de Reformes Democràtiques i Accés a la Justícia les competències en matèria d'assistència jurídica gratuïta, mediació, assistència a les víctimes del delicte, ajudes a les víctimes del terrorisme, i dels instruments que aprofundisquen en el desenvolupament democràtic i en la promoció dels drets, i l'Ordre 5/2021, de 19 de febrer, de desplegament del decret esmentat, atribueix en l'article 9 a la Subdirecció General d'Accés a la Justícia i Promoció dels Drets, la coordinació dels serveis adscrits a aquesta, la coordinació externa amb altres administracions públiques en matèria d'assistència jurídica gratuïta, mediació i promoció de drets.  
  
De conformitat amb el seu estatut, correspon al Consell Valencià de Col·legis de Procuradors la representació de la procura valenciana en qüestions d'àmbit autonòmic, la representació dels col·legis que el conformen davant de totes les institucions i les administracions, i en particular davant de la Generalitat i davant de l'Administració de justícia, en totes les relacions, consultes, col·laboracions i gestions que siguen necessàries, a fi de facilitar la mútua col·laboració i entesa per a satisfer millor els interessos socials i professionals la defensa dels quals tenen encomanada, vetlar pel compliment de les normes deontològiques i ètiques i defensar el prestigi de la professió de la procura.  
L'esmentada Llei 4/2015 estableix un catàleg general dels drets, processals i extraprocessals, de totes les víctimes de delicte, a favor de la salvaguarda integral de la víctima. A aquest efecte resulta fonamental facilitar a la víctima l'exercici i la tutela dels seus drets, i oferir-li, entre altres mesures, informació i orientació eficaç sobre els drets i serveis que li corresponen, un tracte humà i la possibilitat si de fer-se acompanyar per la persona que designe en tots els seus tràmits, incloent-hi la representació processal que pertoque.  
Els drets de les dones víctimes de violència de gènere, entre els quals es preveu l'assistència jurídica, es recullen en la Llei orgànica 1/2004, de 28 de desembre. Els poders públics no poden ser aliens a la violència de gènere, que constitueix un dels atacs més flagrants a drets fonamentals com la llibertat, la igualtat, la vida, la seguretat i la no discriminació proclamats en la nostra constitució. Aquests mateixos poders públics tenen, d'acord amb el que es disposa en l'article 9.2 de la Constitució, l'obligació d'adoptar mesures d'acció positiva per a fer reals i efectius aquests drets, i eliminar els obstacles que impedeixen o dificulten la seua plenitud.  
L'assistència jurídica a les víctimes de la violència de gènere contribueix a fer reals i efectius els seus drets constitucionals a la integritat física i moral, a la llibertat i seguretat i a la igualtat i no discriminació per raó de sexe.  
En aquest sentit, la Llei 7/2012, aprova mesures relatives a l'àmbit jurídic per a fer front a la violència sobre la dona, destinades a garantir la protecció i la seguretat en la tramitació de procediments judicials, el dret a la informació, a l'assessorament jurídic especialitzat per part dels serveis d'orientació jurídica a les víctimes, des de les primeres diligències policials o judicials fins que finalitze el procediment, incloent-hi l'executòria corresponent. Igualment, preveu la col·laboració de la Generalitat amb els col·legis professionals de l'advocacia i de la procura per a establir torns d'ofici especialitzats en aquesta matèria, que assistisquen jurídicament, representen i defensen les víctimes d'aquesta mena de violència.  
En la Llei 8/2021, de 30 de desembre, de pressupostos de la Generalitat per a l'exercici 2022, en el programa pressupostari 112.70, Reformes democràtiques i accés a la justícia, es recullen les línies nominatives següents, el beneficiari de les quals és el Consell Valencià de Col·legis de Procuradors de la Comunitat Valenciana:  
a) Línia S1675000, amb càrrec al capítol IV, amb la descripció i finalitat: «Indemnització de les actuacions corresponents a assistència jurídica gratuïta, accés a la justícia, representació per procurador/a de torn d'ofici, funcionament dels col·legis», per import de 6.720.000 ?.  
b) Línia S8426000, amb càrrec al capítol VII, amb la descripció i finalitat: «Indemnització de les inversions per a la dotació en infraestructures necessàries per al funcionament operatiu dels serveis d'assistència jurídica gratuïta, realitzades pel Consell Valencià de Procuradors i els seus col·legis professionals», per import de 30.000 ?.  
c) Línia S8423000, la descripció i la finalitat de la qual és: «Indemnització de les actuacions realitzades per procuradors/ores derivades de la representació (inicial i prèvia) de les víctimes de violència de gènere», per a atorgar per concessió directa per import de 55.000 euros.  
Les línies esmentades en els apartats a i b corresponen a subvencions establides per una norma amb rang legal, la Llei 1/1996, de les que preveu l'article 168.1, apartat B, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Aquest tipus de subvencions «seguiran el procediment de concessió que els resulte aplicable d'acord amb la seua normativa pròpia».  
  
El Reglament d'assistència jurídica gratuïta preveu, en l'article 46.4, que «mitjançant una resolució de la persona titular de la conselleria que tinga atribuïdes les competències en matèria de justícia gratuïta, es regularà el procediment per a la concessió i la gestió de les subvencions de caràcter legal, previstes en el present reglament».  
La línia esmentada en l'apartat c correspon a una subvenció nominativa que preveu l'article 168.1.A de la Llei 1/2015, de 6 de febrer, establida nominativament en la Llei de pressupostos de la Generalitat, i la resolució és un dels instruments per a canalitzar aquesta subvenció.  
Seran aplicables a la concessió i la gestió de les subvencions objecte de la present resolució els articles de caràcter bàsic de la Llei 38/2003, de 17 de novembre, general de subvencions, així com els preceptes d'aquest caràcter del reglament de la llei esmentada, aprovat pel Reial decret 887/2006, de 21 de juliol, i les previsions de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Les línies estan incloses en la Resolució de 7 de febrer de 2022, de la Conselleria de Justícia, Interior i Administració Pública, per la qual s'aprova la modificació del Pla estratègic de subvencions de la Conselleria per al període 2020-2022.  
La present resolució és l'instrument a través del qual es concedeixen i es gestionen les subvencions destinades a indemnitzar les actuacions corresponents a assistència jurídica gratuïta, accés a la justícia, representació per professionals de la procura de torn d'ofici, i les inversions per a la dotació en infraestructures necessàries per al funcionament operatiu dels serveis d'assistència jurídica gratuïta, realitzades pel Consell Valencià de Col·legis de Procuradors i els seus col·legis professionals, així com la indemnització de les actuacions realitzades pels professionals de la procura derivades de la representació (inicial i prèvia) de les víctimes de violència de gènere.  
Per tot el que s'ha exposat, a proposta del director general de Reformes Democràtiques i Accés a la Justícia, de conformitat amb el que preveu l'article 168.1, apartats A i B, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 8/2021, de 30 de desembre, de pressupostos de la Generalitat per a 2022, de conformitat amb el que s'estableix en l'article 46.4 del Decret 175/2021, de 29 d'octubre, del Consell, pel qual s'aprova el Reglament d'assistència jurídica gratuïta, i en virtut de les competències que estableix el Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública, resolc:  
  
Secció primera  
Disposicions comunes  
  
Primer. Finalitat i objecte  
La present resolució té per finalitat complir, en l'àmbit competencial de la Generalitat, l'obligació constitucional de garantir el dret a l'assistència jurídica gratuïta i assegurar l'accés a la justícia.  
  
Constitueix l'objecte d'aquesta resolució la concessió i la gestió de les subvencions destinades a:  
a) Sufragar el cost de les actuacions derivades de la Llei 1/1996, d'assistència jurídica gratuïta, corresponents a assistència jurídica gratuïta, accés a la justícia, representació per professional de la procura de torn d'ofici i funcionament operatiu dels serveis d'assistència jurídica gratuïta i de les unitats encarregades de la designació provisional de professionals de la procura.  
b) Sufragar el cost de les inversions per a la dotació en infraestructures necessàries per al funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, realitzades pel Consell Valencià de Col·legis de Procuradors (d'ara en avant, CVCP) i els seus col·legis professionals.  
c) Sufragar el cost de les actuacions prestades en la representació inicial i prèvia de les víctimes de violència de gènere.  
  
Segon. Crèdit pressupostari  
Les actuacions, els serveis i les activitats que constitueixen l'objecte de la present resolució es finançaran, de conformitat amb la Llei 8/2021, de 30 de desembre, de pressupostos de la Generalitat per a l'exercici 2022, amb càrrec al programa pressupostari 112.70 de la Direcció General de Reformes Democràtiques i Accés a la Justícia, de la Conselleria de Justícia, Interior i Administració Pública:  
a) Per a les actuacions de l'apartat a del punt resolutiu primer, 6.720.000 - de la línia S1675000, amb càrrec al capítol IV, amb la descripció i finalitat: «Indemnització de les actuacions corresponents a assistència jurídica gratuïta, accés a la justícia, representació per procurador/a de torn d'ofici i funcionament dels col·legis de procuradors».  
b) Per a les actuacions de l'apartat b del punt resolutiu primer, 30.000 - de la línia S8426000, amb càrrec al capítol VII, amb la descripció i finalitat: «Indemnització de les inversions per a la dotació en infraestructures necessàries per al funcionament operatiu dels serveis d'assistència jurídica gratuïta, realitzades pel Consell Valencià de Col·legis de Procuradors i els seus col·legis professionals».  
c) Per a les actuacions de l'apartat c del punt resolutiu primer, 55.000 - de la línia S8423000, amb càrrec al capítol IV, amb la descripció i finalitat: «Indemnització de les actuacions realitzades per procuradors/ores derivades de la representació (inicial i prèvia) de les víctimes de violència de gènere».  
Aquestes subvencions resulten incompatibles amb la percepció d'altres subvencions, ajudes, ingressos o recursos per al mateix objecte o finalitat, procedents de qualsevol altra administració pública o ens públic o privat, nacional, de la Unió Europea o d'organismes internacionals.  
  
Secció segona  
Actuacions corresponents a l'assistència jurídica gratuïta, accés a la justícia, representació per professional de la procuradora de torn d'ofici i funcionament dels col·legis professionals de la procura (programa pressupostari 49.31.87.776.88. Capítol IV. Línia S1675000)  
  
Tercer. Entitats i persones beneficiàries  
1. És beneficiari de la subvenció el CVCP. Al seu torn, en qualitat d'entitat col·laboradora, distribuirà als col·legis professionals de la procura de la Comunitat Valenciana l'import de la subvenció que corresponga a l'activitat desenvolupada per cadascun d'aquests.  
2. Així mateix, són beneficiaris/àries d'aquesta subvenció:  
a) Els col·legis de la procura de la Comunitat Valenciana.  
b) Les persones professionals de la procura inscrites en els torns d'ofici que hagen realitzat actuacions o prestat serveis subvencionables en el marc d'aquesta secció segona.  
3. El CVCP rebrà les transferències de la Generalitat i distribuirà el crèdit entre els seus col·legis de la procura. Aquests, al seu torn, abonen les indemnitzacions corresponents als professionals de la procura que resulten beneficiaris.  
El CVCP informarà la Conselleria de Justícia, Interior i Administració Publica de l'import de la compensació que li corresponga en relació amb la prestació dels serveis d'assistència jurídica gratuïta.  
  
Quart. Despeses subvencionables  
Seran susceptibles de ser finançats en l'àmbit de la secció segona de la present resolució aquelles despeses que figuren en els certificats presentats pel CVCP i els seus col·legis professionals respectius, expedits entre l'1 de gener i el 31 de desembre de 2022, que corresponguen a actuacions, serveis i activitats prestades a les persones beneficiàries del dret de justícia gratuïta derivades de la Llei 1/1996, realitzades pels col·legis professionals de la procura de la Comunitat Valenciana i les seues persones col·legiades, en matèria assistència jurídica gratuïta, accés a la justícia, representació per professional de la procura del torn d'ofici i funcionament operatiu dels serveis d'assistència jurídica gratuïta i de les unitats encarregades de la designació provisional de professional de la procura.  
Així mateix, seran susceptibles de ser finançades les despeses que corresponguen a actuacions en els supòsits en què professionals designats en virtut d'un requeriment judicial, una resolució administrativa o una obligació legal, acrediten que la seua pretensió ha resultat frustrada, amb un requeriment previ a aquest efecte, de percebre els seus honoraris pels serveis efectivament prestats dins del sistema d'assistència jurídica gratuïta.  
  
Cinqué. Serveis d'assistència jurídica gratuïta  
1. El servei d'assistència jurídica que implanten i presten el CVCP i els col·legis de la procura és el servei de torn d'ofici, per a la representació gratuïta realitzada pels professionals designats d'entre aquests.  
2. Els torns d'ofici especialitzats que els col·legis de la procura puguen establir, en funció del seu cens i de la seua capacitat organitzativa, són els que recull l'article 20 del Reglament d'assistència jurídica gratuïta, sense perjudici d'altres que, en atenció a circumstàncies jurídiques, socials o econòmiques, puguen considerar necessaris. La seua acreditació documental es realitzarà de la manera que preveu l'article 51 del reglament esmentat.  
  
3. L'execució material d'aquests serveis no podran ser objecte de subcontractació amb cap entitat.  
  
Sisé. Altres obligacions dels col·legis professionals de la procura en relació amb les actuacions, serveis i activitats en matèria d'assistència jurídica gratuïta i accés a la justícia  
1. Els col·legis professionals de la procura, en relació amb les actuacions, els serveis i les activitats que realitzen en matèria d'assistència jurídica gratuïta i accés a la justícia, hauran de:  
a) Adoptar mesures necessàries per a facilitar l'accés de la ciutadania als serveis d'assistència jurídica gratuïta.  
b) Difondre adequadament la localització de les seues dependències, funcions i serveis.  
c) Disposar d'una pàgina web actualitzada i de fàcil accés en la qual apareguen els serveis d'assistència jurídica gratuïta i se n'informe.  
  
2. Les obligacions dels col·legis de la procura en la prestació dels serveis d'assistència jurídica gratuïta són les derivades del que s'estableix en els articles 18 i següents del reglament d'assistència jurídica gratuïta.  
  
Seté. Obligacions del CVCP en relació amb les actuacions, els serveis i les activitats en matèria d'assistència jurídica gratuïta i accés a la justícia  
En relació amb les actuacions, els serveis i les activitats en matèria d'assistència jurídica gratuïta i accés a la justícia, de conformitat amb el que s'estableix en l'article 18 del reglament d'assistència jurídica gratuïta, el CVCP haurà de remetre a la Conselleria de Justícia, Interior i Administració Pública, el mes de gener de 2022, a l'efecte del seu coneixement:  
1. La relació de professionals col·legiats exercents adscrits als serveis de justícia gratuïta, que prestaran el servei durant l'any 2022, amb la indicació expressa del nom i els cognoms, el número de col·legiació, el domicili professional, el telèfon, l'adreça de correu electrònic i el detall de les especialitzacions per ordres jurisdiccionals o en les diverses branques jurídiques, així com la indicació expressa del torn d'ofici, general o especialitzat, al qual estiguen adscrits.  
Qualsevol actualització de les bases de dades de les persones col·legiades donades d'alta en els serveis d'assistència jurídica gratuïta complint el que disposa la legislació sobre protecció de dades de caràcter personal, s'haurà de facilitar amb caràcter bimestral.  
2. Informació del número i classe de les actuacions realitzades l'any 2021.  
3. Informació sobre les resolucions i les mesures adoptades a conseqüència dels expedients disciplinaris que, si és el cas, foren incoats, segons el que indica l'article 7.g del reglament d'assistència jurídica gratuïta.  
La documentació esmentada s'haurà de remetre telemàticament en un format que en permeta el tractament automatitzat.  
  
Huité. Càlcul del cost de funcionament i de les actuacions relatives al servei del torn d'ofici  
1. En relació amb les despeses de funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, l'import destinat a sufragar el cost de la tramitació dels expedients d'assistència jurídica gratuïta i el cost del seu funcionament operatiu, subvencionables en l'àmbit de la present secció, corresponents al CVCP i als seus col·legis professionals, es compensarà mitjançant l'aplicació a la tramitació de cada expedient en què hi haja hagut designació de professional de la procura, del mòdul establit per a això en la normativa autonòmica vigent en el moment de la resolució provisional de l'expedient pels col·legis de procuradors i procuradores i enviats a les comissions d'Assistència Jurídica Gratuïta.  
Es tindran en compte les despeses de funcionament directes i indirectes, en les quals s'incloguen les despeses que genere als consells autonòmics i als col·legis, el funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura.  
S'entendran com a despeses de funcionament les despeses materials i personals necessàries per a la prestació correcta del servei, de conformitat amb l'article 47 del Reglament d'assistència jurídica gratuïta, que considera despeses de funcionament les següents:  
a) Les despeses derivades, directament o indirectament, del personal i professionals que participen en la prestació o l'organització dels serveis d'orientació jurídica o, si és el cas, del personal adscrit exclusivament o de manera parcial al servei d'assistència jurídica gratuïta, per a la tramitació dels procediments de reconeixement del dret d'assistència jurídica gratuïta.  
b) Les despeses de manteniment, reparació, millora i neteja de les instal·lacions col·legials on es duga a terme qualsevol de les actuacions cobertes; i les de subministraments en aquestes seus, en la part que corresponga, dels serveis d'electricitat, aigua, gas, telefonia, accés a internet, assegurances o alarmes.  
c) La despesa de les primes d'assegurança que cobrisca els accidents que puguen succeir en la prestació del servei.  
d) Les despeses derivades de la gestió administrativa i comptable i, si és el cas, de les auditories comptables o de qualitat de la prestació del servei.  
e) Les despeses destinades a donar publicitat als serveis entre els possibles usuaris, sempre que es faça constar que estan sufragats per la Generalitat.  
f) Les despeses de comunicació amb les persones professionals prestadores del servei.  
f) Les despeses o l'amortització de les eines utilitzades per les persones professionals prestadores del servei.  
h) Les despeses en impresos que es necessiten per a la prestació dels serveis.  
i) Les despeses de lloguer o amortització dels locals i les instal·lacions en què es duguen a terme els serveis.  
j) Les despeses en material d'oficina que s'utilitzen en la prestació del servei.  
k) Les despeses relatives a l'arrendament i el manteniment dels equips i els programes informàtics, les impressores, les fotocopiadores, els llocs web, el mobiliari, les centraletes telefòniques, els telèfons mòbils utilitzats per a la prestació del servei i el correu, la missatgeria, els buroSMS o, en definitiva, qualsevol element utilitzat per a la prestació dels serveis referits.  
l) Les altres despeses degudament justificades sempre que s'acredite que resulten necessàries per al correcte funcionament operatiu i prestació del servei.  
En relació amb els apartats g i i, tindrà caràcter subvencionable, d'acord amb l'article 31.6 de la Llei 38/2003, la despesa d'amortització que s'ajuste a les condicions següents:  
- Que les subvencions no hagen contribuït a la compra dels béns.  
  
- Que l'amortització es calcule de conformitat amb les normes de comptabilitat generalment acceptades.  
- Que el cost es referisca exclusivament al període subvencionable.  
En relació amb l'apartat d, tindran caràcter subvencionable les despeses derivades dels informes d'auditoria, amb el límit de 5.000 euros per informe.  
2. En relació amb els serveis del torn d'ofici: la retribució de les persones professionals designades d'ofici es realitzarà d'acord amb les bases econòmiques i els mòduls de compensació en atenció a la tipologia de procediments en què intervinguen vigents en el moment de la seua realització.  
  
Nové. Meritació de la indemnització  
1. El dret al cobrament de les actuacions subvencionables en l'àmbit de la present secció es reportarà:  
a) Respecte de les despeses de funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, la quantitat resultant de multiplicar el mòdul per cada expedient en què hi ha hagut designació de professional de la procura, es reportarà quan quede constància que aquest l'ha resolt el col·legi corresponent i s'ha enviat a la comissió d'assistència jurídica gratuïta respectiva per a resoldre'l definitivament.  
b) Respecte del servei de torn d'ofici, les persones professionals de la procura designades d'ofici reportaran la indemnització corresponent a la seua actuació, d'acord amb el barem vigent establit en la normativa que el regule, una vegada acrediten documentalment davant del col·legi professional respectiu, la intervenció professional realitzada que justifique el mòdul de compensació econòmica fixat en atenció a la tipologia del procediment.  
2. El barem aplicable és el vigent en el moment de realitzar la intervenció de les actuacions processals del procediment pel qual s'indemnitza.  
  
Desé. Certificació de la subvenció  
1. El CVCP remetrà a la Conselleria de Justícia, Interior i Administració Pública, dins del mes natural següent al de finalització de cada bimestre, un certificat de la subvenció que contindrà els aspectes següents:  
a) Respecte del cost de funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, el nombre d'expedients tramitats en aquest període, per cada col·legi en què hagen realitzat una designació.  
b) Respecte del torn d'ofici, el certificat haurà de contindre les dades relatives al número i la classe d'actuacions realitzades i verificades per cada col·legi. A aquest certificat s'unirà un fitxer en suport informàtic susceptible de tractament de les dades. La identificació del fitxer haurà de ser coincident amb la del certificat.  
2. En el fitxer esmentat en l'apartat anterior constaran les dades relatives a:  
a) Identificació del certificat.  
b) Identificació de l'expedient de justícia gratuïta (número d'expedient del col·legi professional).  
c) Identificació professional (nom, cognoms i número de col·legiació de la persona professional que ha realitzat l'actuació).  
d) Identificació de la persona beneficiària del dret d'assistència jurídica gratuïta (nom i cognoms, DNI/NIE/passaport o, si és el cas, la indicació que manca de documentació).  
e) Estat de la resolució d'assistència jurídica gratuïta (reconegut, denegat, arxivat, pendent).  
f) Identificació de l'expedient judicial: òrgan i procediment judicial (tipus de procediment), assumpte, número, número d'identificació general (NIG).  
g) Identificació de la resolució que pose fi al procediment o un document equivalent expedit per l'òrgan judicial que possibilite el cobrament del mòdul aplicable: tipus de resolució i data.  
h) Identificació del mòdul aplicable i de la seua quantia d'acord amb els mòduls i les bases de compensació econòmica que preveuen els annexos III i IX del Reglament d'assistència jurídica gratuïta, així com l'import total corresponent.  
i) Aquestes dades s'hauran de formalitzar segons el model que figura en l'annex VI de l'esmentat reglament d'assistència jurídica gratuïta.  
3. Les quanties certificades pels col·legis de la procura, segons els mòduls que detalla l'annex III del reglament esmentat, pels serveis prestats en virtut de requeriment judicial que hagen vist frustrada la seua pretensió amb un requeriment previ a aquest efecte, es retribuiran bimestralment amb càrrec al pressupost de la Generalitat.  
4. A més del que es disposa en l'apartat 1, els certificats contindran la relació de reintegraments derivats de quantitats percebudes per les actuacions o les intervencions dels professionals designats el certificat haurà de contindre, com a mínim:  
a) Identificació del certificat.  
b) Identificació de l'expedient de justícia gratuïta (número d'expedient del col·legi professional).  
c) Identificació del mòdul aplicable i de la seua quantia, amb la indicació, de manera expressa, del certificat en què s'haja presentat l'actuació objecte de reintegrament.  
d) Causa del reintegrament i quantia a reintegrar:  
d.1) Revisió d'ofici.  
d.2) Millor fortuna.  
d.3) Finalització del judici amb resultat econòmic positiu per al justiciable que litiga amb el benefici d'assistència jurídica gratuïta.  
d.4) Altres, que inclourà els casos en què no es conega fefaentment el motiu.  
En el cas que no pertoquen reintegraments, el certificat bimestral haurà de contindre expressament aquesta circumstància.  
5. Els certificats s'enviaran en suport electrònic a la Conselleria de Justícia, Interior i Administració Pública, acompanyats dels arxius informàtics en formats que permeten el tractament de dades, d'acord amb les indicacions que, per a cadascuna d'aquestes i amb l'antelació suficient per a la seua adaptació per part dels col·legis professionals, assenyale la Conselleria de Justícia, Interior i Administració Pública.  
6. Les actuacions que contenen els certificats dels apartats anteriors les hauran d'haver verificat els col·legis de la procura, que conservaran la justificació documental oportuna a la disposició del CVCP i de l'Administració pel termini de quatre anys.  
  
Onzé. Justificació anual de la subvenció relativa als fons rebuts i l'import destinat al funcionament operatiu dels serveis d'assistència jurídica i de les unitats encarregades de la designació provisional de les persones professionals de la procura, i a l'atenció de les tasques administratives de suport a la gestió col·legial corresponent a l'exercici pressupostari anterior  
1. El CVCP justificarà documentalment en el primer semestre de l'any 2023 l'aplicació dels fons rebuts i l'import destinat al funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura, i a l'atenció de les tasques administratives de suport a la gestió col·legial corresponent a l'exercici pressupostari anterior.  
  
2. El CVCP remetrà a la Conselleria de Justícia, Interior i Administració Pública, en format full de càlcul fins que estiga operatiu el mòdul de l'aplicació DEBADES que corresponga, un certificat dels aspectes que enumera l'article 55.1 i la informació sol·licitada en l'article 49.1 del Reglament d'assistència jurídica gratuïta.  
3. L'aplicació de l'import de la subvenció serà justificada pel CVCP i els col·legis de la procura, mitjançant la presentació del compte justificatiu, acompanyat d'un informe d'auditoria realitzat per professional inscrit en el Registre Oficial d'Auditors de Comptes, dependent de l'Institut de Comptabilitat i Auditoria de Comptes, i contindrà els documents següents:  
a) Una memòria d'actuació, subscrita pels beneficiaris, justificativa del compliment de les condicions imposades en la concessió de la subvenció, amb la indicació de les activitats dutes a terme i dels resultats obtinguts.  
b) Una memòria econòmica abreujada justificativa de la despesa realitzada, que incloga el certificat, expedit per la persona o persones representants del Col·legi, amb capacitat legal per a això, de la documentació següent:  
b.1) Imports destinats a atendre les despeses necessàries per al funcionament operatiu dels serveis d'assistència jurídica gratuïta.  
b.2) Liquidació dels serveis d'assistència jurídica prestats, que comprendrà, almenys, el cost total, la indicació expressa de les persones que els hagen realitzat, el percentatge de dedicació, si és el cas, la remuneració i el nombre d'assistències realitzades, detallades per especialitats.  
  
b.3) Que les despeses esmentades, tant directes com els percentatges de les despeses indirectes, responen a la mateixa naturalesa dels serveis prestats i són estrictament necessàries per al seu funcionament. Els criteris d'imputació d'aquests percentatges es reflectiran en un informe justificatiu que s'adjuntarà a la justificació econòmica en què se certificaran els criteris de repartiment.  
b.4) Respecte de les quantitats distribuïdes al col·legi pel CVCP, el detall de l'aplicació que el mateix col·legi haja fet en cada matèria.  
  
b.5) Que els imports relatius a l'Impost sobre el Valor Afegit o qualsevol altre impost indirecte que, si és el cas, figuren en la relació de despeses no han sigut objecte de recuperació i/o compensació.  
4. Així mateix el CVCP presentarà un certificat, expedit per la persona o persones representants del col·legi, amb capacitat legal per a això, comprensiva, almenys, dels aspectes següents:  
a) Imports destinats a atendre les despeses de funcionament operatiu dels serveis d'assistència jurídica gratuïta que presta el Consell.  
  
b) Liquidació dels serveis prestats, que comprendrà, almenys, el cost total, la indicació expressa de les persones que els hagen realitzat, la seua remuneració i el percentatge de dedicació, si és el cas.  
  
c) Respecte de les quantitats distribuïdes pel CVCP als col·legis, el criteri seguit per a la seua distribució.  
5. L'informe de l'auditoria es realitzarà sobre la totalitat de les despeses justificatives de la subvenció que, a més de comprovar els aspectes anteriors, haurà de contindre:  
a) Els criteris que s'han seguit per a imputar la part proporcional o el percentatge que corresponga raonablement d'acord amb principis i normes de comptabilitat.  
b) Relació classificada de despeses en què s'haja incorregut a conseqüència de la realització de l'activitat subvencionada, amb la identificació del creditor i del document, el concepte de la despesa, l'import desglossat (base imposable, IVA no recuperable o compensable, IRPF), la data d'emissió i la data de pagament.  
c) Relació detallada de les activitats realitzades amb personal propi, amb l'especificació per a cadascuna del personal que hi haja intervingut, la identificació de la nòmina corresponent amb la indicació del mes o el període, el percentatge imputat a aquesta i el desglossament d'imports a càrrec de la persona treballadora (brut, net, retenció IRPF, seguretat social a càrrec de la persona treballadora, seguretat social a càrrec de l'entitat).  
d) Tots els documents justificatius de les despeses de funcionament, subvencionables conforme a dret, corresponents a les despeses directes i indirectes (nòmines, factures, rebuts i/o altres documents justificatius vàlids en dret) que es presenten, expedits de conformitat amb el que exigisca la normativa legal aplicable, així com els justificants de pagament d'aquestes despeses.  
6. Els consells autonòmics tindran a la disposició de la Conselleria de Justícia, Interior i Administració Pública la justificació documental esmentada, durant el termini de quatre anys a comptar del moment del pagament de la subvenció.  
  
Dotzé. Altres obligacions del CVCP i els seus col·legis respectius, com a beneficiaris de la subvenció de les actuacions corresponents a la present secció d'aquesta resolució  
1. El CVCP haurà de distribuir entre els seus col·legis respectius l'import de la subvenció que corresponga a cadascun, en funció del nombre d'actuacions professionals realitzades i acreditades per aquests davant del CVCP, així com dels expedients tramitats.  
2. Per a aquesta mateixa subvenció, correspon als col·legis de la procura:  
a) Verificar la prestació efectiva dels serveis per part de les respectives persones professionals de la procura.  
b) Justificar davant del CVCP, si és el cas, el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció, així com presentar la documentació que justifica el compliment dels requisits, documentació que, en cas de no presentar-se, es requerirà.  
  
c) Distribuir entre les persones professionals adscrites al torn d'ofici l'import de la subvenció que corresponga a cadascuna en funció de les actuacions realitzades i justificar l'aplicació dels fons percebuts.  
  
d) Atendre les actuacions de comprovació que puga dur a terme la Conselleria de Justícia, Interior i Administració Pública respecte de la gestió d'aquesta subvenció, així com qualsevol altra de comprovació i control financer que puguen efectuar els òrgans de control competents, tant autonòmics com estatals, i aportar tota la informació que se li requerisca en l'exercici de les actuacions anteriors.  
  
Tretzé. Obligacions de la Conselleria de Justícia, Interior i Administració Pública en la prestació dels serveis d'assistència jurídica gratuïta  
1. La Conselleria de Justícia, Interior i Administració Pública durà a terme les actuacions de comprovació de la justificació de la subvenció, d'acord amb el que es disposa en l'article 169 i concordants de la Llei 1/2015.  
2. Així mateix, amb una comprovació administrativa prèvia, efectuarà el lliurament de l'import corresponent als certificats presentats pel CVCP.  
3. Les liquidacions de la subvenció consistiran en la quantitat resultant de sumar els imports certificats en el període corresponent per a cadascun dels serveis de torns d'ofici, així com els imports certificats pel CVCP i els seus col·legis professionals respectius relatius a les despeses de funcionament operatiu dels serveis d'assistència jurídica gratuïta i de les unitats encarregats de la designació provisional de les persones professionals de la procura.  
4. Aquestes despeses es finançaran aplicant a cada expedient l'import del mòdul corresponent que preveu l'annex III del Reglament d'assistència jurídica gratuïta.  
5. L'import d'aquesta subvenció s'aplicarà a retribuir les actuacions derivades de la Llei 1/1996, realitzades pels col·legis professionals de la procura de la Comunitat Valenciana i les seues persones col·legiades en matèria d'assistència jurídica gratuïta, accés a la justícia, representació per professional de la procura de torn d'ofici i funcionament operatiu dels col·legis de la procura i de les unitats encarregades de la designació provisional de les persones professionals de la procura.  
6. La liquidació de l'import de la subvenció corresponent al període certificat s'efectuarà mitjançant una transferència al CVCP dins del mes natural següent al de la presentació del certificat.  
  
Secció tercera  
Actuacions corresponents a inversions per a la dotació en infraestructures necessàries per al funcionament operatiu dels serveis d'assistència jurídica gratuïta realitzades pel Consell Valencià de Col·legis de Procuradors i els seus col·legis professionals (programa pressupostari 20.14.22.404.28. Capítol VII. Línia S8426000)  
  
Catorzé. Actuacions objecte de subvenció  
Constitueix l'objecte de la subvenció de la present secció de la resolució el cost que generen al CVCP i als col·legis de la procura que el conformen les despeses d'inversió per a la dotació en infraestructures necessàries per al funcionament operatiu dels serveis d'assistència jurídica gratuïta, i de les unitats encarregades de la designació provisional de les persones professionals de la procura. Aquests costos es finançaran amb càrrec a la línia S 8426000 del capítol VII.  
  
Quinzé. Beneficiaris  
1. És beneficiari de la subvenció el CVCP. Al seu torn, en qualitat d'entitat col·laboradora, distribuirà als col·legis de la procura de la Comunitat Valenciana l'import de la subvenció que corresponga a cadascun d'aquests.  
2. Així mateix, són beneficiaris d'aquesta subvenció els col·legis de la procura de la Comunitat Valenciana.  
3. El CVCP informarà la Conselleria de Justícia, Interior i Administració Pública de l'import de la compensació que s'acorde amb els col·legis professionals en relació amb les despeses d'inversions que preveu la present secció.  
  
Setzé. Despeses subvencionables  
Seran susceptibles de ser finançades per la present resolució les despeses efectuades pel CVCP i els seus col·legis professionals, en l'àmbit de la present secció, des de l'1 de gener fins al 31 de desembre de 2022, que corresponguen a despeses d'inversió per a la dotació en infraestructures necessàries per al funcionament operatiu dels serveis d'assistència jurídica gratuïta i de les unitats encarregades de la designació provisional de les persones professionals de la procura.  
  
S'entendrà per despeses relatives a les inversions per a la dotació en infraestructures:  
1r. Les despeses relatives a la compra dels equips i els programes informàtics, les impressores, les fotocopiadores, els llocs web, el mobiliari, les centraletes telefòniques, els telèfons mòbils utilitzats per a la prestació del servei i el correu, la missatgeria o, en definitiva, qualsevol element utilitzat per a la prestació dels serveis referits.  
2n. Les altres despeses d'inversió degudament justificades sempre que s'acredite que resulten necessàries per al correcte funcionament operatiu i prestació del servei.  
  
Desseté. Tramitació del pagament  
Els col·legis certificaran les despeses d'inversió efectivament facturades. Aquests certificats s'expediran al CVCP a la finalització de cada bimestre natural.  
El CVCP expedirà, dins del mes natural següent al de la finalització de cada bimestre, un certificat relatiu a les despeses d'inversió, i el remetrà, juntament amb els expedits pels col·legis, a la Conselleria de Justícia, Interior i Administració Pública.  
En funció d'aquests certificats, la Conselleria de Justícia, Interior i Administració Pública lliurarà els fons corresponents relatius a les despeses d'inversió en els termes de l'article 47.3 del Reglament d'assistència jurídica gratuïta.  
  
Dihuité. Forma i termini de justificació de la subvenció per a la dotació en infraestructures necessàries per al funcionament operatiu dels serveis d'assistència jurídica gratuïta  
1. Dins del primer semestre de l'any 2023, els col·legis i el CVCP justificaran documentalment l'import destinat a sufragar les despeses d'inversió.  
La justificació de la subvenció de la present secció haurà d'efectuar-se mitjançant la presentació del compte justificatiu corresponent, de conformitat amb el que s'estableix en l'article 72 del Reglament de la Llei general de subvencions, aprovat pel Reial decret 887/2006, de 21 de juliol. Aquest compte justificatiu haurà de contindre aquesta documentació:  
1. Una memòria d'actuació justificativa del compliment de les condicions imposades en la concessió de la subvenció, amb la indicació de les inversions efectuades. Haurà de justificar-se la necessitat d'aquestes inversions i dotacions d'infraestructures per al funcionament operatiu dels serveis d'assistència jurídica gratuïta.  
2. Una memòria econòmica justificativa del cost de les activitats realitzades, que ha de contindre:  
a) Una relació classificada de les despeses i inversions efectuades, amb la identificació de la persona creditora i del document al qual es refereix l'apartat b següent, l'import, la data d'emissió i la data de pagament.  
b) Les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament, incloent-hi les corresponents a les despeses directes i/o indirectes que, si és el cas, figuren en la relació.  
c) Certificat d'un taxador independent degudament acreditat i inscrit en el registre oficial corresponent, en el cas d'adquisició de béns immobles.  
d) Indicació dels criteris de repartiment dels costos generals i/o indirectes incorporats en la relació a què fa referència l'apartat a, incloent-hi una referència expressa al cost total, i la justificació de l'adopció d'aquests criteris. Haurà de diferenciar-se la part corresponent al CVCP per la gestió del servei de la part que corresponga a cadascun dels col·legis.  
e) Tres pressupostos, en aplicació de l'article 31.3 de la Llei general de subvencions que, si és el cas, han d'haver sol·licitat les entitats beneficiàries  
f) Certificat que els imports relatius a l'Impost sobre el Valor Afegit o qualsevol altre impost indirecte que, si és el cas, figuren en la relació de despeses no han sigut objecte de recuperació i/o compensació  
  
La relació a la qual es refereix l'apartat a es presentarà en suport electrònic a la Conselleria de Justícia, Interior i Administració Pública, acompanyada de l'arxiu informàtic en un format que permeta el tractament de les seues dades.  
2. El compte justificatiu el presentarà el CVCP i estarà conformat per les memòries d'actuació i memòries econòmiques corresponents al mateix CVCP i a cadascun dels col·legis de la procura que el constitueixen.  
Les memòries d'actuació i memòries econòmiques, i les relacions, hauran d'estar signades, segons corresponga, per la persona representant del CVCP o de cada col·legi de la procura que compten amb capacitat legal per a això, de conformitat amb el que es preveu en els estatuts respectius.  
3. A l'efecte del que s'estableix en l'apartat dihuité, número 2, B, de l'Acord de 24 d'agost de 2012, del Consell, pel qual es determinen els aspectes addicionals que ha de comprovar la Intervenció en l'exercici de la fiscalització de la despesa (DOGV 6849, 28.08.2012), el CVCA i els seus col·legis professionals hauran de presentar, en tot cas, una còpia de les factures de les despeses efectuades, d'acord amb el que s'estableix en el Reial decret 1619/2012, d'1 de desembre, pel qual s'aprova el Reglament pel qual es regulen les obligacions de facturació, o documents de valor probatori equivalent en el tràfic mercantil o amb eficàcia administrativa incorporats en la relació a la qual es fa referència en l'apartat b del número anterior, i la documentació acreditativa del pagament.  
  
Secció quarta  
Actuacions realitzades pels professionals de la procura derivades de la representació inicial i prèvia de les víctimes de violència de gènere (programa pressupostari 00.24.72.461.59. Capítol IV. Línia S8423000)  
  
Denové. Entitats i persones beneficiàries  
1. És beneficiari de la subvenció el CVCP. Al seu torn, en qualitat d'entitat col·laboradora, distribuirà als col·legis professionals de la procura de la Comunitat Valenciana l'import de la subvenció que corresponga a l'activitat desenvolupada per cadascun d'aquests.  
2. Així mateix, són beneficiaris/àries d'aquesta subvenció:  
a) Els col·legis de la procura de la Comunitat Valenciana  
b) Les persones professionals de la procura inscrites en els torns d'ofici que hagen realitzat actuacions o prestat serveis subvencionables en el marc de la present resolució.  
3. El CVCP rebrà les transferències de la Generalitat i distribuirà el crèdit entre els seus col·legis de la procura. Aquests, al seu torn, abonen les indemnitzacions corresponents als professionals de la procura inscrits o inscrites en els torns d'ofici.  
  
Vinté. Despeses subvencionables  
Seran susceptibles de finançament en l'àmbit d'aquesta secció les despeses que figuren en els certificats, presentats pel CVCP i els seus col·legis professionals respectius, expedits entre l'1 de gener i el 31 de desembre de 2022, que corresponguen a actuacions corresponents a la prestació a les víctimes de violència de gènere dels serveis de representació, amb caràcter inicial i/o previ al procés, que puguen efectuar les persones professionals de la procura.  
La prestació dels serveis l'organitzaran els col·legis de procuradors.  
  
  
Vint-i-uné. Quantia i meritació de la subvenció  
1. Les assistències realitzades per professionals de la procura derivades de la representació (inicial i prèvia) de les víctimes de violència de gènere es retribuiran segons el mòdul «Representació processal a víctimes de violència de gènere» que figura en el barem inclòs en l'annex III del Reglament d'assistència jurídica gratuïta, de conformitat amb l'article 50 del mateix text.  
2. El dret al cobrament de les actuacions subvencionables de la present secció es reportarà després de la presentació dels certificats a la qual es refereix l'apartat següent.  
  
Vint-i-dosé. Forma i termini de justificació  
1. Quant a les actuacions subvencionables que hagen realitzat els professionals de la procura, el CVCP remetrà a la Conselleria de Justícia, Interior i Administració Pública, dins del mes natural següent al de finalització de cada bimestre, un certificat de la subvenció que contindrà els aspectes següents:  
a) Nombre i classe d'actuacions acreditades pels professionals de la procura davant del col·legi respectiu i verificades per aquest durant el període bimestral certificat, amb la indicació de les dades següents respecte de cada actuació:  
- Número d'expedient del col·legi.  
- Número d'expedient de la comissió de justícia gratuïta, si és el cas.  
- Identificació de la persona professional que ha intervingut (nom, cognoms i NIF).  
- Identificació del mòdul aplicable (denominació i import).  
- Identificació de la víctima de violència de gènere a la qual s'haja representat.  
- Data de l'acreditació de l'actuació davant del col·legi i de la verificació de l'actuació.  
b) Import global de cadascuna de les actuacions que assenyala l'apartat anterior, així com el desglossament per cadascun dels col·legis de procuradors.  
2. Les actuacions que contenen els certificats de l'apartat 1 hauran de verificar-les els col·legis de la procura, que hauran de conservar la justificació documental oportuna a la disposició del CVCP i de l'Administració per un termini de quatre anys.  
Els certificats s'hauran d'enviar en suport electrònic a la Conselleria de Justícia, Interior i Administració Pública, acompanyats dels arxius informàtics en formats que permeten el tractament de les dades.  
La Conselleria de Justícia, Interior i Administració Pública, amb una comprovació administrativa prèvia, lliurarà l'import corresponent als certificats presentats pel CVCP.  
  
Secció cinquena  
Altres disposicions comunes  
  
Vint-i-tresé. Altres obligacions del CVCP i els seus col·legis respectius, com a beneficiaris de les subvencions  
1. El CVCP i els seus col·legis professionals respectius hauran de:  
a) Complir el que disposen els articles 13 i 14 de la Llei 38/2003, de 17 de novembre, general de subvencions, i qualsevol altre requisit i obligació derivats de la normativa aplicable en matèria de subvencions.  
  
b) Complir l'objectiu, realitzar l'activitat i adoptar el comportament en què es fonamenta la concessió de subvenció, de la manera, en les condicions i el termini establits en la normativa aplicable i en la present resolució, i aportar les dades quantitatives necessàries per a avaluar correctament les actuacions per part de la Conselleria.  
c) Gestionar i realitzar de manera directa les activitats que constituïsquen el contingut principal de la subvenció, sempre que siguen objecte de la seua competència.  
d) Sotmetre's a les actuacions de comprovació i control financer que corresponen a la Intervenció de la Generalitat en relació amb l'ajuda concedida, aportar tota la informació que se li requerisca per a això i facilitar la inspecció i el control de la Generalitat, a través de la Conselleria de Justícia, Interior i Administració Pública, i en particular de la Direcció General de Reformes Democràtiques i Accés a la Justícia, a fi de conéixer qualsevol aspecte de l'activitat objecte de la subvenció, en els termes que preveu l'article 169 de la Llei 1/2015.  
  
e) Acreditar davant de l'òrgan concedent estar al corrent en el compliment de les obligacions tributàries i davant de la Seguretat Social, de conformitat amb el que s'estableix en l'article 13.1.e de la Llei 38/2003, i 22 i 23 del seu reglament, aprovat pel Reial decret 887/2006, de 21 de juliol. Per a això, les entitats beneficiàries podran autoritzar la Conselleria a obtindre directament l'acreditació del compliment de les obligacions tributàries i amb la Seguretat Social mitjançant certificats telemàtics, de conformitat amb el que disposa el Decret 165/2010, del Consell, de 8 d'octubre, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic. En cas de no atorgar aquesta autorització, les entitats beneficiàries hauran d'aportar la documentació que acredite que estan al corrent de les obligacions esmentades. La Direcció General competent es reserva el dret de requerir a l'entitat si la informació obtinguda presenta alguna incidència.  
f) No alterar la finalitat de les subvencions i complir totes les obligacions que estableix la legislació vigent per als perceptors de fons públics.  
g) De conformitat amb el que s'estableix en l'article 16 3, j de la Llei 38/2003, de 17 de novembre, general de subvencions, en la seua condició d'entitat col·laboradora, el CVCP haurà de portar llibres i registres comptables específics en relació amb aquestes subvencions per a facilitar-ne la justificació adequada i la comprovació del compliment de les condicions que estableix la present resolució.  
  
Vint-i-quatré. Dret de la competència  
Aquestes subvencions no tenen el caràcter d'ajuda d'estat a què es refereix l'article 107.1 del Tractat de funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, i no falseja ni pot falsejar la competència ni els intercanvis comercials entre estats membres. En conseqüència, queda exempta de l'obligació a què es refereix l'article 3.1 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Vint-i-cinqué. Protecció de dades personals  
Per a desenvolupar les actuacions objecte de la present resolució, i en relació amb el tractament de les dades personals que requereixen les parts, s'observarà en tot moment el que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i pel qual es deroga la Directiva 95/46/CE, així com el que disposa la Llei orgànica 3/2018, de 5 de desembre, de protecció de dades de caràcter personal, i les disposicions dictades en el seu desplegament.  
  
  
Vint-i-sisé. Reintegrament  
De conformitat amb el que s'estableix en l'article 172 de la Llei 1/2015, pertocarà reintegrar les quantitats percebudes en els supòsits i pels subjectes obligats que es determinen en aquest article i en la normativa bàsica estatal.  
  
Contra aquesta resolució, que posa fi a la via administrativa, es pot interposar un recurs contenciós administratiu en el termini de dos mesos, comptats des de l'endemà de la publicació en el Diari Oficial de la Generalitat Valenciana, davant del Tribunal Superior de Justícia de la Comunitat Valenciana, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que haja dictat l'acte en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que s'hi puga interposar qualsevol altre recurs dels previstos en la legislació vigent.  
  
València, 9 de març de 2022.- La consellera de Justícia, Interior i Administració Pública: Gabriela Bravo Sanestanislao.